ИНФОРМАЦИЈА   
О ПРВОМ ЈАВНОМ СЛУШАЊУ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ НА ТЕМУ:   
“ПРЕДСТАВЉАЊЕ ПРЕДЛОГ ЗАКОНА О ИЗМЕНАМА И ДОПУНАМА ЗАКОНА О ПЛАНИРАЊУ И ИЗГРАДЊИ“

Одбор за просторно планирање, саобраћај, инфраструктуру и телекомуникације је на основу одлуке донете на 9. седници одржаној 17. јула 2023. године, у складу са чл. 83. и 84. Пословника Народне скупштине, дана 18 јула 2023. године, одржао прво јавно слушање на тему: „Представљање Предлога закона о изменама и допунама Закона о планирању и изградњи“.

Јавно слушање је почело у 12.00 часова.

Јавним слушањем је председавао Угљеша Марковић, председник Одбора за просторно планирање, саобраћај, инфраструктуру и телекомуникације.

Јавном слушању су присуствовали чланови и заменици Одбора: Бојан Торбица, Бранислав Јосифовић, Драган Јовановић, Марија Јовановић, Ивана Николић, Ђорђе Тодоровић, Томислав Јанковић, Андријана Аврамов, проф. др Андреја Савић, Марина Липовац Танасковић, проф. др Владимир Обрадовић, Никола Нешић и Јасмина Каранац.

Јавном слушању су присуствовали и народни посланици: Александар Јерковић, Александар Јовановић, Данијела Несторовић, Јелена Миливојевић, Радмила Васић, Ђорђе Микетић, Горица Гајић, Јелена Жарић Ковачевић, Радомир Лазовић, Угљеша Мрдић, Розалија Екрес и Никола Нешић.

Учесници јавног слушања били су представници: Министарства грађевинарства, саобраћаја и инфраструктуре – Горан Весић, министар, Александра Дамњановић, државни секретар, Владимир Џамић, државни секретар, Ђорђе Милић, помоћник министра, Ранко Шекуларац, помоћник министра, Даница Ускоковић, самостални саветник, Душан Жарковић и Александар Радовановић; Налед: Виолета Јовановић, Душан Васиљевић, Адис Берберовић, Јелена Вејновић, Нада Рафаиловић, Тамара Илић; Правни факултет: др Милош Живковић; Архитектонски факултет: др Ксенија Лаловић и Данијела Миловановић Родић; Грађевински факултет; Атлантик група: Зоран Даљевић; Неопланта: Александар Вујошевић; Рери: Јован Рајић и Драгомир Ристановић; Савет зелене градње: Младен Богићевић; Привредна комора Србије: Драгана Мацура и Гордана Тиодоровић; Транспарентност Србија: Немања Ненадић; Делегације ЕУ у Србији: Наташа Удовички, Оливер Саров и Петар Спасић; Америчка привредна комора у Србији: Ана Вуловић и Бојан Каличанин; Савет страних инвеститора: Александар Љубић; Политика: Јована Рабреновић; Удружење Заједничка акција блок 70/70а: Душан Четник; Удружење ,,За Наш Кеј“: Александар Салапура и Здравко Јанковић; Странка слободе и правде – одборници града Београда: Ана Гођевац и Мила Поповић; Нови ДСС: Милош Величковић; Коалиција Нада: Филип Благојевић; Удружење Београд: Марин Крешић; Ђорђе Вукотић, правни експерт и Миша Бркић, економски аналитичар и новинар.

У уводним напоменама, Угљеша Марковић, председник Одбора и председавајући јавног слушањa поздравио је све присутне и захвалио свима који својим учешћем дају допринос у успешном сагледавању теме о којој се дискутује.

Горан Весић, министар грађевинарства, саобраћаја и инфраструктуре, истакао је да је Закон о планирању и изградњи један од најважнијих системских закона, изменама и допунама мења се постојећи Закон и то они делови где је после одређеног времена уочена потреба за изменама и допунама. Када је започет поступак измена и допуна постојала су четири циља - убрзање поступка издавања грађевинских дозвола, обезбеђење веће транспарентности поступка, усаглашавање наших прописа са прописима ЕУ и промоција зелене градње као и електромобилности.

Министар је истакао, да с обзиром да је један од циљева убрзање поступка издавања грађевинских дозвола, уводи се е – простор, овим поступак постаје транспарентнији, ефикаснији и бржи. Што се тиче поступка издавања грађевинских дозвола, једном дати услови неће моћи да се мењају, променом услова у току поступка ствара се простор за корупцију, а и већа је одговорност како самог органа тако и лица која учествују у поступцима издавања грађевинских дозвола. Услови морају бити у складу са урбанистичким планом, услови који су издати мимо плана сматраће се неважећим. Такође, саставни део потврде о почетку грађевинских радова биће полиса осигурања од штете трећим лицима, овим се штите грађани који ће у случају евентуалне штете моћи да наплате своја потраживања. Инсистирано је да се овим законом уводе елементи зелене градње, ово је револуционарна новина и по томе смо испред много земаља ЕУ. Министар је напоменуо и промоцију електормобилности, изменама и допунама ствара се обавеза постојања електро пуњача у резиденцијалним и пословним објектима али и на пумпама где однос броја точилица мора бити једнак броју електро пуњача.

Такође, уводе се енергетски пасоши тј, обавеза за нове зграде да се купопродаја некретнина не може вршити без енергетског пасоша. За све објекте који су изграђени пре почетка примене овог закона утврђена су правила и рокови за добијање енергетског пасоша.

Горан Весић, министар грађевинарства, саобраћаја и инфраструктуре, истакао је и да је успостављен регистар браунфилд инвестиција, знаће се са којим браунфилд инвестицијама располаже држава. Повећава се одговорност овлашћених лица у поступцима издавања аката за изградњу, информације о локацији ће поред секретаријата моћи да дају и јавни бележници и друге компаније које се сертификују на основу уредбе министарства.

Поново се уводи Агенција за просторно планирање, која ће се финансирати делом из буџета а делом из сопствених прихода.

Такође, је истакао да је изменама и допунама посебна пажња усмерена на заштиту културних добара, приликом израде Урбанистичког плана, надлежни Завод за заштиту споменика културе има право да затражи да се уради студија о заштити културних добара, уводи се конзерваторски надзод који до сада није постојао.

Што се тиче планова који се односе на националне паркове, надлежност се преноси на министарство, то је једини начин да се заштите национални паркови.

Такође, олакшан је поступак постављања рампи и других приступних објеката за инвалиде, сада је уместо сагласности свих сувласника на парцели довољна проста већина, овим се олакшава градња приступних објеката а тиме и живот лица са инвалидитетом.

Све локалне самоуправе имају обавезу да у наредне четири године покрију свој простор са 70% покривености урбанистичким плановима, уколико локалне самоуправе то не ураде, Агенција за просторне планове ће то урадити уместо њих, када нема урбанистичких планова нема ни грађевинских дозвола.

Овим законом укида се Закон о посебним поступцима ради реализације пројеката изградње и реконструкције линијских инфраструктурних објеката од посебног значаја за Републику Србију. Једна од најважнијих примедби ЕУ односила се на поменути закон, укидањем овог закона омогућава се Србији да отвори Кластер 1. Поглавље 5.

Министар је истакао да што се тиче укидања конверзије која је у 94 % случајева урађена без накнаде, постоје три битне ствари - ослобађање заробљених потенцијала српске привреде, да се ослободимо предрасуда да наше друштво увек и све треба да наплати од привреде и спречавање могуће рецесије у грађевинској привреди. Добитници овог поступка су држава, ивеститори и грађани.

Такође, је напоменуо да је омогућена фазна израда планских докумената чиме се инвеститору омогућава да гради из више фаза, уводи се институт главног републичког урбанисте који ће уједно и бити контролни механизам локалних урбаниста.

Министар је истакао да што се тиче измена и допуна Закона да су имали јавну расправу која је одржана у шест градова, након тога расправа је продужена консултацијама са Светом инвеститора, Сталном конференцијом градова, Саветом зелене градње, Привредном комором Србије и многим другим. Јавна расправа је уместо Законом предвиђених двадесет дана трајала између педесет и шездесет дана. Изменама и допунама исправљене су грешке које су се појавиле у постојећем закону, цео поступак ће бити транспарентнији, бржи и ефикаснији.

Гордана Тиодоровић из Привредне коморе Србије (ПКС) је истакла да су на састанку Економског кокуса представници ПКС изнели мишљење о новом Закону. Инвеститори су посебно задовољни што се скраћује рок издавања грађевинских дозвола. Такође, Комора поздравља и то што је Закон у потпуности усклађен са директивама ЕУ.

У дискусији су учествовали: Владимир Обрадовић, Никола Нешић, Розалија Екрес, Данијела Несторовић, Угљеша Мрдић, Радомир Лазовић, Јелена Жарић Ковачевић, Александар Јовановић, Јелена Миливојевић, Александар Јерковић, Горица Гајић, Ђорђе Микетић, Радмила Васић, Драган Јовановић, Гордана Тиодоровић и Јован Рајић.

Саставни део Информације чине стенографске белешке, сачињене на основу тонског снимка јавног слушања.

Јавно слушање је завршено у 14.30 часова.

Достављено:

у Народној скупштини Републике Србије:

-председнику;

-члановима Одбора за просторно планирање, саобраћај, инфраструктуру и телекомуникације